Document ID: 31998D0470

Komisijas Lēmums
(1998. gada 9. jūlijs),
ar ko īsteno Padomes Direktīvu 89/662/EEK attiecībā uz informāciju par veterinārajām pārbaudēm
(izziņots ar dokumenta numuru C(1998) 1741)
(Dokuments attiecas uz EEZ)
(98/470/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1989. gada 11. decembra Direktīvu 89/662/EEK par veterinārajām pārbaudēm Kopienas iekšējā tirdzniecībā iekšējā tirgus izveides nolūkā [1], kurā jaunākie grozījumi izdarīti ar Direktīvu 92/118/EEK [2], un jo īpaši tās 16. panta 3. punktu,
tā kā, lai pamatinformāciju par veterinārajām pārbaudēm, ko veic dalībvalstīs, ievērojot Direktīvu 89/662/EEK, varētu izskatīt Pastāvīgajā veterinārijas komitejā, Komisijas rīcībā jābūt ātri pieejamai ticamai informācijai;
tā kā, lai noteiktu racionālu pieeju pārbaužu rezultātiem, informācija jāsniedz par katru darbības nozari, uz kuru attiecas veterinārie tiesību akti;
tā kā praktisku apsvērumu dēļ tāda informācija Komisijai jānosūta elektroniskā veidā;
tā kā, lai tādus rezultātus varētu izteikt koherenti, kompetentajai valsts iestādei prasītā informācija jānosūta konsolidētā veidā par katru nozari un dalībvalsti kopumā;
tā kā, lai nodrošinātu, ka visa sistēma ir ticama, jāņem vērā tikai tā informācija, kas iegūta no oficiālajām pārbaudēm, ko veikušas kompetentās iestādes dalībvalstīs;
tā kā pirmkārt jāparedz informācija par svaigu gaļu; tā kā šis lēmums vēlāk jāpapildina, lai tajā iekļautu visas nozares, uz kurām attiecas veterinārie tiesību akti;
tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Dalībvalstis nosūta Komisijai informāciju, kas paredzēta Direktīvas 89/662/EEK 16. panta 1. punktā, par katru darbības nozari. Darbības nozares, atbilstošas tām, kas paredzētas veterinārajos tiesību aktos, ir izklāstītas I pielikumā.
2. pants
Sniedzot informāciju, par katru darbības nozari ņem vērā veiktās oficiālās pārbaudes un rezultātus, kas iegūti sākuma punktā un galamērķī, un to iesniedz par katru dalībvalsti par katru kalendāro gadu.
3. pants
1. Informāciju sniedz saskaņā ar atbilstošu paraugu par katru nozari.
2. Paraugs svaigās gaļas nozarei ir izklāstīts II pielikumā.
4. pants
Informāciju nosūta Komisijai elektroniskā veidā.
5. pants
Informāciju nosūta vienreiz gadā ne vēlāk kā līdz 1. maijam nākamajā gadā pēc pārbaužu veikšanas. Pirmo tādu informāciju, kas attiecas uz pārbaudēm 1999. gadā, nosūta ne vēlāk kā 2000. gada 1. maijā.
6. pants
Šis lēmums ir adresēts dalībvalstīm.
Briselē, 1998. gada 9. jūlijā

Labels: 0
17
6